Dignum ducimus fidelium commendare memorie, quod Gauterus, miles, cum monachus apud Molismum efficeretur, dedit Deo et Sancte Matri Marie Molismensi ecclesiam de Sistiniaco totam, sicut ipse eam tenebat, id est presbiteratum et queque pertinent ad altare. Medietatem etiam decime ejusdem ville dedit cum laude Odonis filii Rocelini de quo eam tenebat, et favente uxore ejus Hermensenne. Non tantum vero quod isdem Odo non solum laudavit donum istud, sed etiam confirmavit laude Anserici de Isla de quo tenebat. Cum autem temporis spatium aliquantum transisset, memoratusque Odo monachus Molismensis effici vellet, quod dederat apud Curterron et Lingiacum antea Molismensi coenobio, et ipsam partem decime jam dictam memorie reduxit, eaque omnia Molismensibus denuo confirmavit, laude filiorum suorum Hugonis et Odonis; quod tunc iterum uxor ejus Hermensennis scilicet laudavit. Post aliquos denique annos, Hugo mei sepe dicti Odonis filius, cum Jherosilimitanus effici vellet, de suo reditu incertus existeret, alteram medietatem decime Sistiniaci de qua sermo notatur prece avunculorum suorum Hugonis videlicet et Gaufredi Molismensi dedit ecclesie, per manum Constancie, comitisse, filie Regis Francorum et per manum Gaufredi filii Otranni, laude matris sue fratrisque sui Odonis. Testes sunt inde: Wauterius de Montiniaco, Walterius de Hispania, Wido Cardus, Lambertus de Praalaym, Gunbertus de Monte et Teodericus et Falco. Hoc deinde dominus Milo de Cacennaco de cujus erat casamento laudavit, prece Molismensium; laudante filio suo Hugone sub testimonio horum qui hic annotantur: Rainerii scilicet reversati, Petri de Brie et Haymonis fratris ejus, Nargaudi de Tenilleio, Burdini qui Bruslanborda dicitur. Laudem igitur istius decime quam iste Hugo dederat, Odo de Nuo frater ejus sic ante Richerium camerarium et Rodulfum priorem apud Montiniacum coram idoneis testibus confirmavit, ut in vita sua sextam partem haberet, et post ejus mortem Molismensi ecclesie permaneret. Gauterius inde testis Montiniaci dominus, Bovo de Ascenceriis, Clarembaudus vicecomes de Capis, Bovo de Molismis, Lambertus de Praalaym, Iterius Carduo, Godefridus de Molismo, Guillelmus decanus.